Document ID: 32013R0255

REGOLAMENT TAL-KUMMISSJONI (UE) Nru 255/2013
tal-20 ta’ Marzu 2013
li jemenda, għall-finijiet ta’ adattament għall-progress xjentifiku u tekniku, l-Annessi IC, VII u VIII tar-Regolament (KE) Nru 1013/2006 tal-Parlament Ewropew u tal-Kunsill dwar vjeġġi ta’ skart
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1013/2006 tal-Parlament Ewropew u tal-Kunsill tal-14 ta’ Ġunju 2006 dwar vjeġġi ta’ skart (1), u b’mod partikolari l-Artikolu 58(1) tiegħu,
Billi:
(1)
Ir-Regolament (KE) Nru 1013/2006 jispeċifika taħt liema kondizzjonijiet il-ġarr tal-iskart elenkat fl-Annessi IIIA jew IIIB ta’ dak ir-Regolament huwa soġġett għall-proċedura ta’ notifika u kunsens minn qabel bil-miktub. Is-sottomissjoni ta’ notifika tfisser l-obbligu li jimtlew id-dokumenti ta’ notifika u ta’ moviment kif stabbilit fl-Annessi IA u IB ta’ dak ir-Regolament. L-iskart elenkat fl-Anness IIIA, IIIB jew IVA tar-Regolament (KE) Nru 1013/2006 jista’ jiġi identifikat fil-Blokk 14 tal-Anness IA jew l-Anness IB, taħt is-subintestatura (vi) “Oħrajn (speċifika)”. L-Anness IC ta’ dak ir-Regolament, li jipprovdi struzzjonijiet speċifiċi dwar kif għandhom jimtlew l-Anness IA jew l-Anness IB, jeħtieġ li jiġi emendat sabiex jikkjarifika kif dak l-iskart għandu jkun indikat fl-Anness IA jew IB.
(2)
Ir-Regolament (KE) Nru 1013/2006 jispeċifika wkoll taħt liema kundizzjonijiet it-tipi ta’ skart elenkati fl-Annessi IIIA u IIIB ta’ dak ir-Regolament jeħtieġ li jkunu akkumpanjati mid-dokument li jinsab fl-Anness VII ta’ dak ir-Regolament meta jkun hemm il-ħsieb li dan l-iskart jinġarr. Billi l-Blokk 10 tal-Anness VII ma tipprovdix l-għażla tal-identifikazzjoni tal-iskart elenkat fl-Annessi IIIA u IIIB, dawn it-tipi ta’ skart ma jistgħux jiġu identifikati kif suppost fl-Anness VII. L-inklużjoni tal-iskart fl-Annessi IIIA u IIIB teħtieġ it-tkabbir tal-għażliet elenkati fil-Blokk 10 tal-Anness VII.
(3)
Waqt l-għaxar laqgħa tal-Konferenza tal-Partijiet għall-Konvenzjoni ta’ Basel dwar il-Kontroll ta’ Movimenti Transkonfinali ta’ Skart Perikoluż u r-Rimi Tiegħu li saret mis-17 sal-21 ta’ Ottubru 2011, ġew adottati linji gwida tekniċi u dokumenti ta’ gwida dwar l-immaniġġjar ambjentalment san l-(immaniġġjar ekoloġikament razzjonali). Wara l-adozzjonijiet tagħhom, jeħtieġ li l-Anness VIII tar-Regolament (KE) Nru 1013/2006 jiġi aġġornat skont dan.
(4)
Ir-Regolament (KE) Nru 1013/2006 għandu għalhekk jiġi emendat skont dan.
(5)
Il-miżuri stipulati f’dan ir-Regolament huma skont l-opinjoni tal-Kumitat stabbilit bl-Artikolu 39 tad-Direttiva 2008/98/KE tal-Parlament Ewropew u tal-Kunsill tad-19 ta’ Novembru 2008 dwar l-iskart u li tħassar ċerti Direttivi (2),
ADOTTAT DAN IR-REGOLAMENT:
Artikolu 1
Ir-Regolament (KE) Nru 1013/2006 huwa emendat kif ġej:
(1)
L-Anness IC huwa emendat skont l-Anness I ta’ dan ir-Regolament;
(2)
L-Anness VII huwa sostitwit bit-test stabbilit fl-Anness II ta’ dan ir-Regolament;
(3)
L-Anness VIII huwa sostitwit bit-test stipulat fl-Anness III ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-20 ta’ Marzu 2013.

Labels: 10
20